b'\n_START_ARTICLE_\nSake\n_START_PARAGRAPH_\nSake (japanin sanasta \xe9\x85\x92, sake) on japanilainen riisiviini. Saken vahvuus on yleens\xc3\xa4 15\xe2\x80\x9317\xc2\xa0% (painoprosenttia alkoholia). Sakea valmistetaan k\xc3\xa4ymisen avulla. Sake voidaan juoda kuumana tai kylm\xc3\xa4n\xc3\xa4. Sake on t\xc3\xa4rke\xc3\xa4 osa japanilaista keitti\xc3\xb6t\xc3\xa4, ja sill\xc3\xa4 on my\xc3\xb6s paljon rituaalista k\xc3\xa4ytt\xc3\xb6\xc3\xa4.\n_START_SECTION_\nNimitys\n_START_PARAGRAPH_\nJapaninkielinen sana sake (\xe9\x85\x92) tarkoittaa Japanissa mit\xc3\xa4 tahansa alkoholijuomaa oluesta votkaan, mutta nimi lainattiin ulkomailla tarkoittamaan nimenomaan t\xc3\xa4t\xc3\xa4 ainutlaatuisesti japanilaista juomaa. Japanissa sakea kutsutaan nimell\xc3\xa4 nihonsh\xc5\xab (\xe6\x97\xa5\xe6\x9c\xac\xe9\x85\x92, \xe2\x80\x9djapanilainen alkoholijuoma\xe2\x80\x9d).\n_START_SECTION_\nK\xc3\xa4ytt\xc3\xb6 ja tarjoilu\n_START_PARAGRAPH_\nSakea on valmistettu ja juotu ainakin 300-luvulta alkaen. Sake on t\xc3\xa4rke\xc3\xa4 osa japanilaista ruoanlaittoa sek\xc3\xa4 joustava ruokajuoma. Sakea tarjoillaan Japanissa kaikkien ruokalajien paitsi riisiruokien kanssa, joskin poikkeuksia tehd\xc3\xa4\xc3\xa4n nykyisin esimerkiksi sushin kohdalla._NEWLINE_Sake voidaan juoda kuumana tai kylm\xc3\xa4n\xc3\xa4. Kes\xc3\xa4isin suositaan viilennetty\xc3\xa4 sakea ja kylm\xc3\xa4n\xc3\xa4 vuodenaikana l\xc3\xa4mmint\xc3\xa4. Laadukkaimmat saket juodaan l\xc3\xa4hes poikkeuksetta viilennettyin\xc3\xa4. Saken juomal\xc3\xa4mp\xc3\xb6tilat jaetaan yhdeks\xc3\xa4\xc3\xa4n l\xc3\xa4mp\xc3\xb6tasoon. L\xc3\xa4mmitetyt saket ovat 30 asteesta yli 55 asteeseen, ja viilennetyt 5 asteesta 15 asteeseen._NEWLINE_Joitain vuosisatoja sitten sake juotiin viel\xc3\xa4 useimmiten yhteisest\xc3\xa4 kiposta, sill\xc3\xa4 yksin juominen katsottiin erist\xc3\xa4ytymiseksi. Yhteisest\xc3\xa4 astiasta voidaan juoda edelleenkin \xc5\xa1intolaisissa seremonioissa. Kun sakea tarjotaan toiselle, sakekannusta, pullosta tai tokkurista kuuluu pit\xc3\xa4\xc3\xa4 kiinni kahdella k\xc3\xa4dell\xc3\xa4, toinen k\xc3\xa4si pohjalla ja toinen kaulalla. Sake juodaan tavallisimmin pienist\xc3\xa4 o-choko-kipoista, joita kuuluu niin ik\xc3\xa4\xc3\xa4n nostaa kahdella k\xc3\xa4dell\xc3\xa4._NEWLINE_Varhaisina aikoina sake kuului \xc5\xa1intopyh\xc3\xa4k\xc3\xb6iden ja temppeleiden puhdistusrituaaleihin sek\xc3\xa4 aristokraattisten juhlaillallisten kyytipojaksi. Nykyisin sake kuuluu japanilaisiin kev\xc3\xa4\xc3\xa4n kukkienkatselujuhliin ja syksyn kuunkatselujuhliin sek\xc3\xa4 esimerkiksi rakennusty\xc3\xb6maan tai uuden auton siunaustilaisuuteen. Avioliitot sinet\xc3\xb6id\xc3\xa4\xc3\xa4n \xc5\xa1intopyh\xc3\xa4k\xc3\xb6ss\xc3\xa4 nautitulla sakekupillisella, ja sakea juodaan my\xc3\xb6s vainajan muistotilaisuudessa.\n_START_SECTION_\nValmistus\n_START_PARAGRAPH_\nSakea valmistetaan ja kulutetaan Japanissa eniten p\xc3\xa4\xc3\xa4saaren pohjoisosissa ja Japaninmeren puolen kylmill\xc3\xa4 alueilla. Niigatan l\xc3\xa4\xc3\xa4ni on yksi tunnetuimpia saken valmistusalueita, ja siell\xc3\xa4 j\xc3\xa4rjestet\xc3\xa4\xc3\xa4n vuosittainen sakekilpailu, jossa valitaan vuoden parhaat ja kiinnostavimmat tulokkaat. Sakea valmistetaan nykyisin my\xc3\xb6s Japanin ulkopuolella kuten Yhdysvalloissa, Kanadassa, Kiinassa ja Norjassa._NEWLINE_Sakepanimoita (kura) on Japanissa noin 1700. Saken kulutuksen lasku ja kova kilpailu ovat v\xc3\xa4hent\xc3\xa4neet panimoiden m\xc3\xa4\xc3\xa4r\xc3\xa4\xc3\xa4 1980-luvun yli 2500:sta. Samalla sakemerkkien m\xc3\xa4\xc3\xa4r\xc3\xa4 on kuitenkin kohonnut yli kymmenentuhannen._NEWLINE_Sake valmistetaan riisist\xc3\xa4, vedest\xc3\xa4 ja riisik\xc5\x8djista. K\xc5\x8dji-home (Aspergillus oryzae) on k\xc3\xa4ymist\xc3\xa4 auttava home, joka muuttaa riisit\xc3\xa4rkkelyksen sokeriksi. Aluksi riisi kuoritaan niin, ett\xc3\xa4 j\xc3\xa4ljelle j\xc3\xa4\xc3\xa4 vain ydin; parhaissa sakeissa k\xc3\xa4ytet\xc3\xa4\xc3\xa4n vain 30 prosenttia jyv\xc3\xa4st\xc3\xa4. Riisi pest\xc3\xa4\xc3\xa4n ja kiillotetaan sek\xc3\xa4 h\xc3\xb6yrytet\xc3\xa4\xc3\xa4n kuumassa vesih\xc3\xb6yryss\xc3\xa4. Riisi jaetaan sitten kolmeen er\xc3\xa4\xc3\xa4n. Ensimm\xc3\xa4iseen er\xc3\xa4\xc3\xa4n lis\xc3\xa4st\xc3\xa4\xc3\xa4n riisik\xc5\x8djia. Toinen er\xc3\xa4 sekoitetaan ensin veteen ja k\xc5\x8djiriisiin, ja sen j\xc3\xa4lkeen siihen lis\xc3\xa4t\xc3\xa4\xc3\xa4n hiiva. Kolmas er\xc3\xa4 sekoitetaan avoinaiseen sammioon k\xc5\x8djiriisin ja toisesta er\xc3\xa4st\xc3\xa4 saadun m\xc3\xa4skin kanssa, ja siihen lis\xc3\xa4t\xc3\xa4\xc3\xa4n mahdollisimman hyv\xc3\xa4laatuista l\xc3\xa4hde- tai jokivett\xc3\xa4._NEWLINE_N\xc3\xa4in syntynyt moromi-massa pannaan k\xc3\xa4ym\xc3\xa4\xc3\xa4n viile\xc3\xa4\xc3\xa4n, miss\xc3\xa4 parin viikon kuluessa homeesta muodostuu sokeria ja hiivam\xc3\xa4skist\xc3\xa4 alkoholia. Kuukauden k\xc3\xa4ymisen j\xc3\xa4lkeen moromi-massasta puristetaan puhdas riisiviini. Se on kellert\xc3\xa4v\xc3\xa4\xc3\xa4, noin 20-prosenttista sakea eli tuoresakia namazakea. Lopuksi tuoresake past\xc3\xb6roidaan eli kuumennetaan noin 65 asteeseen niin, ettei se jatka k\xc3\xa4ymist\xc3\xa4 pullotuksen tai tynnyreihin s\xc3\xa4il\xc3\xb6misen j\xc3\xa4lkeen. Sake valmistuu kev\xc3\xa4\xc3\xa4ll\xc3\xa4, ja sit\xc3\xa4 kypsytet\xc3\xa4\xc3\xa4n tavallisesti puolisen vuotta syksyyn asti. Sake juodaan yleens\xc3\xa4 viimeist\xc3\xa4\xc3\xa4n seuraavan vuoden aikana._NEWLINE_Sakeen voidaan lis\xc3\xa4t\xc3\xa4 teollista alkoholia, jolloin juoman alkoholipitoisuus voi nousta l\xc3\xa4helle 25 prosenttia._NEWLINE_Sakea voidaan valmistaa my\xc3\xb6s hiomattomasta ja runsasvitamiinisesta riisist\xc3\xa4; t\xc3\xa4llainen laatu on nimelt\xc3\xa4\xc3\xa4n genmaishu.'